Cholera	
BNO10: A00	
1. Kórokozó:	Vibrio cholerae O1, valamint a Vibrio cholerae O139.	
2. Teendők a beteggel	
2.1. Jelentés:	Bejelentésre kötelezett a valószínűsíthető és a megerősített eset. Az értesülést követően az eset sürgőséggel is jelentendő. Egy megbetegedést csak egyszer kell bejelenteni.	
	2.1.1. Esetek osztályozása	
	Gyanús eset	---	
	Valószínűsíthető eset
	Minden olyan eset, akinél teljesülnek a klinikai feltételek és fennáll az epidemiológiai kapcsolat.	
	Megerősített eset
	Minden olyan eset, akinél teljesülnek a klinikai és laboratóriumi feltételek.	
	2.1.2. Feltételek	
	Klinikai kritérium	Minden olyan személy, akinél jelentkezik az alábbi két tünet legalább egyike:
- hasmenés,
- hányás.	
	Epidemiológiai kritérium	Az alábbi négy epidemiológiai kapcsolat legalább egyike:
- közös forrással való érintkezés,
- emberről emberre való terjedés,
- szennyezett élelmiszerrel, illetve ivóvízzel való érintkezés,
- környezeti expozíció.	
	Laboratóriumi kritérium	A Vibrio cholerae izolálása klinikai mintából
és
- az O1 vagy O139 antigén kimutatása az izolátumban,
vagy
- a cholera-enterotoxin vagy a cholera-enterotoxin gén kimutatása az izolátumban.	
2.2. Elkülönítés:	A beteget kórházi fertőző osztályon kell elkülöníteni.	
2.3. Mikrobiológiai vizsgálat:	2.3.1.Klinikai mikrobiológiai diagnosztikai vizsgálat:	Kötelező.	
	2.3.2.Járványügyi érdekből végzett mikrobiológiai diagnosztikai vizsgálat:	Kötelező. A valószínűsített betegtől származó székletmintát az ÁNTSZ-OEK laboratóriumába kell küldeni. Amennyiben V. cholerae gyanús baktériumtörzs kerül izolálásra a klinikai mikrobiológiai laboratóriumban vagy járványügyi feladatok ellátására kijelölt mikrobiológiai laboratóriumban, a törzset járványügyi érdekből végzett mikrobiológiai diagnosztikai vizsgálat céljából megerősítő vizsgálatra – telefonon történő bejelentést követően – haladéktalanul az ÁNTSZ-OEK laboratóriumába kell beküldeni.	
	2.3.3.Felszabadító vizsgálat:	Kötelező, a felszabadító vizsgálatot a járványügyi feladatok ellátására kijelölt mikrobiológiai laboratóriumban kell elvégezni. A cholerából gyógyult személyt addig kell elkülöníteni, amíg a klinikai gyógyulás és az antibiotikum-kezelés befejezése után 48 óra múlva elkezdett bakteriológiai székletvizsgálat két egymást követő napon negatív eredményt ad. 	
2.4. Fertőtlenítés:	Szigorított folyamatos és szigorított zárófertőtlenítés szükséges.	
3. Teendők a beteg környezetében	
3.1. A beteggel kontaktusba kerültek felkutatása:	Kötelező. Azokat, akik a beteggel, illetve a betegségre valószínűsített személyekkel közvetlenül érintkeztek, fel kell kutatni, és 5 napra járványügyi megfigyelés alá kell helyezni. A kontakt személyeket el kell tiltani 0–6 éves gyermekközösségek látogatásától, ilyen közösségekben/ intézményekben gyermekek ellátásával kapcsolatos veszélyeztető munkaköröktől, közfogyasztásra kerülő élelmiszerek és italok kezelésétől, a közétkeztetésben, vízművekben történő munkától, anyatej adásától, anyatejgyűjtő állomásokon való foglalkozástól, a közvetlen betegellátás során betegélelmezésben való részvételtől, és a szájon át adott gyógyszerek kezelésétől.	
3.2. Járványügyi érdekből végzett mikrobiológiai szűrővizsgálat:	A járványügyi megfigyelés alá helyezett személyektől székletmintát kell venni, és járványügyi érdekből végzett mikrobiológiai szűrővizsgálat céljából bakteriológiai vizsgálatra kell küldeni.	
3.3. Járványügyi megfigyelés:	Azokat, akik a beteggel, illetve a betegségre valószínűsített személyekkel közvetlenül érintkeztek, 5 napra járványügyi megfigyelés alá kell helyezni. A bakteriológiai szűrővizsgálat során pozitívnak talált személyeket, mint vibrió hordozókat járványügyi ellenőrzés alá kell helyezni, és a vibrió hordozás időtartamára a fent említett munkaköröktől/tevékenységtől továbbra is el kell tiltani. A vibrió hordozó személy járványügyi ellenőrzésének megszüntetésére vonatkozó eljárás azonos a betegekre vonatkozó felszabadító vizsgálattal.	
3.4. Postexpozíciós profilaxis:	Kötelező. 	
3.5. Fertőzőforrás-kutatás:	Kötelező.	
3.6. A terjesztő közeg felderítése:	Kötelező.